গত পাঁচ বছর ধরে বাংলাদেশের নারীরা হিজাবের দিকে ঝুঁকছেন। এমন নয় যে কোনও বিশেষ শ্রেণির নারীরা হিজাব পরছেন। বিশ্ববিদ্যালয় থেকে শুরু করে ইংরেজি মাধ্যমের শিক্ষা প্রতিষ্ঠান কিংবা সরকারি-বেসরকারি অফিসÍ সবখানেই চোখে পড়ে হিজাব পরা নারী। রাজধানীতে একটি ব্যবসায়ী প্রতিষ্ঠানের মালিকের স্ত্রী নাম প্রকাশ না করার শর্তে জানান, তার স্বামীর উঠতি ব্যবসা, ঋণের জন্য বেশকিছু ব্যাংকে তাকেও যাতায়াত করতে হয়। তিনি সচরাচর হিজাব পরেন না। কিন্তু একজন ভাবি তাকে হিজাব পরে যাওয়ার পরামর্শ দিয়েছেন। তার ধারণা, এতে সহযোগিতা পাওয়া যায় অনেক। একটি পাবলিক বিশ্ববিদ্যালয়ের শিক্ষার্থী সেঁজুতি রহমান বলেন, ‘আমাকে নিজ জেলার বাইরের বিশ্ববিদ্যালয়ে আসতে হলে হিজাব পরতে হবে বলে শর্ত দেওয়া হয়। আমি মেনে নিই। এতে আমার কোনও সমস্যা হচ্ছে না। এখনতো এটা একটা ফ্যাশন-ট্রেন্ড, ফলে নিজেকে বিচ্ছিন্নও লাগে না।’ রাজধানীর একটি সাইক্লিং ক্লাবের রুনি মেহজাবিন হিজাব পরেন। তিনি বলেন, ‘হিজাব পরে করা যাবে নাÍ এমন কোনও কাজ নেই। এটি আমার একটি সুরক্ষা। আমরা সাইকেল চালাই হিজাব পরে, প্রয়োজনে বোরখা পরেও সেটা করা সম্ভব। যারা বলেন হিজাব ফ্যাশনের অংশ, তারা আসল বিষয় না জেনেই এসব বলেন। হিজাব সম্পূর্ণ নিজের ব্যাপার।’